hotchpotch/miracl-hf-unified huggingface dataset:
Georgian hallinnollinen jako
Georgia jaetaan kahteen autonomiseen alueeseen ja yhdeksään hallintoalueeseen. Maan pääkaupunki Tbilisi on erityisasemassa tämän aluejaon ulkopuolella. Tasavallat ja hallintoalueet jakautuvat edelleen piirikuntiin sekä piiritasoisiin kaupunkeihin. Piirikunnista yksitoista on autonomisissa tasavalloissa ja loput 56 muun Georgian alueella. Georgian nykyinen aluejako noudattelee vain osittain maan historiallisia provinsseja.
Autonomisia tasavaltoja () on kaksi: Adžaria ja Abhasia. Abhasia sijaitsee Georgian luoteisosassa Mustanmeren rannalla, Adžaria taas sen eteläpuolella Turkin rajalla. Abhasiaa hallinnoi Venäjän tukema separatistihallinto, eikä se ole Georgian keskushallituksen hallinnassa.
Toinen Venäjän tukema separatistitasavalta on Etelä-Ossetia, joka sijaitsee pääosin Georgian Šida Kartlin hallintoalueella.
Georgia jaetaan yhdeksään hallintoalueeseen (). Ne perustettiin 1990-luvun puolivälissä väliaikaiseksi ratkaisuksi, kunnes Etelä-Ossetian ja Abhasian konfliktit saataisiin ratkaistua. Alueiden paikallishallintoa johtaa "valtionkomissaari" (), epämuodollisesti "kuvernööri", jonka nimittää Georgian presidentti.
Georgian alueet, suluissa alueen pääkaupunki ja numero kartalla:
Hallintoalueet jaetaan edelleen piirikuntiin (). Niitä on yhteensä 67, joista seuraavat sijaitsevat autonomisten tasavaltojen ulkopuolella: Abaša, Adigeni, Akhalgori, Akhalkalaki, Akhaltsikhe, Akhmeta, Ambrolauri, Aspindza, Baghdati, Bolnisi, Bordžomi, Dedoplistsqaro, Dmanisi, Dušeti, Džava, Gardabani, Gori, Gurdžaani, Kareli, Kaspi, Kharagauli, Khašuri, Khobi, Khoni, Lagodekhi, Lantškhuti, Lentekhi, Marneuli, Martvili, Mestia, Mtskheta, Ninotsminda, Oni, Ozurgeti, Qazbegi, Qvareli, Satškhere, Sagaredžo, Samtredia, Senaki, Sighnaghi, Telavi, Terdžola, Tetri tsqaro, Tianeti, Tqibuli, Tsageri, Tsalendžikha, Tsalka, Tšiatura, Tškhorotsqu, Tšokhatauri, Tsqaltubo, Vani, Zestaponi ja Zugdidi.
Seuraavat piirikunnat sijaitsevat Adžariassa: Keda, Khelvatšauri, Khulo, Kobuleti ja Šuakhevi. Abhasiassa sijaitsee kuusi piirikuntaa: Gagra, Gali, Gudauta, Gulripši, Otšamtšire ja Suhumi.
Jotkin suuremmat kaupungit () eivät kuulu mihinkään piirikuntaan. Hallintoalueilla sijaitsevat Kutaisin, Potin, Rustavin ja Tskhinvalin kaupungit, Adžariassa Batumin kaupunki ja Abhasiassa Gagran, Suhumin ja Tqvartšelin kaupungit.
Maa on jakautunut aikaisemmin useisiin itsenäisiin ruhtinas- ja kuningaskuntiin sekä historiallisiin provinsseihin. Osaa näistä ei juurikaan huomioida nykyisessä aluejaossa, ja osa on kadonnut Georgian kartalta jo vuosisatoja sitten. Historiallisia alueita ovat muun muassa seuraavat:Georgian ylimmän tason aluejaolle on tehty ISO-standardi, jossa kaksiosaisessa koodissa on ensin maakoodi GE ja viivalla siihen liitetty aluekoodi.
Paul Breitner
Paul Breitner (s. 5. syyskuuta 1951, Kolbermoor) on saksalainen entinen jalkapalloilija sekä kolumnisti, televisiopersoona ja kommentaattori. Breitner on eräs tunnetuimmista saksalaisista jalkapallopersoonista. Hän saavutti urallaan menestystä hyvin varhaisessa vaiheessa voittaen Euroopan mestaruuden 1972, maailmanmestaruuden 1974, Euroopan cupin vuonna 1974 sekä useaan kertaan muun muassa Bundesliigan ja La Ligan.
Breitner oli Saksan maajoukkueen kantavia voimia 1970-luvulla ja 1980-luvun alussa. Breitner pelasi joukkueissaan erityisesti puolustuksessa ja keskikenttäpelaajana. Häntä pidettiin monipuolisena pelaajana, joka saattoi pelata useilla eri pelipaikoilla.
Breitner voitti EM-kultaa ja MM-kultaa pelatessaan vasempana puolustajana. MM-finaalissa 1974 hän teki saksalaisten tasoitusmaalin rangaistuspotkusta.
Espanjaan siirtymisen myötä Breitner jäi maajoukkueesta pois useiksi vuoksiksi, kunnes teki paluun vuonna 1981.
Breitner on ainoa puolustaja ja yksi niistä neljästä pelaajasta, jotka ovat tehneet maalin kaksissa jalkapallon MM-kilpailujen loppuotteluissa. Nämä maalit hän teki vuosina 1974 ja 1982.
Breitner pelasi maajoukkueessa 48 ottelua ja teki niissä kymmenen maalia.
Breitner pelasi Eintracht Braunschweigissa, Bayern Münchenissa ja Real Madridissa.
Breitner oli kiinnostunut vasemmistolaisesta ajattelusta ja tutustui pelimatkoillaankin Mao Tse Tungin Pieneen punaiseen kirjaan.
Tuuhean tukkansa vuoksi hän sai urheiluaikoinaan lisänimen "der Afro".
Maaliskuussa 2004 Pelé nimesi hänet FIFA 100:aan, eli luetteloon 125 parhaasta elävästä jalkapalloilijasta.
Blasphemer
Blasphemer on italialainen brutaalia death metalia soittava yhtye, joka perustettiin vuonna 1998. Ensimmäinen täyspitkä albumi "On the Inexistence of God" julkaistiin vuonna 2008.
Blasphemerin perusti vuonna 1998 kitaristi Simone Brigo ja laulaja Paolo Maniezzo. Joidenkin kokoonpanomuutosten jälkeen, yhtye äänitti ensimmäisen promon, "Life Killsin", vuonna 2002. Tämän promon jälkeen Blasphemerin keikkailutahti alkoi nousta. Yhtyeen tyyli alkoi muuttua entistä brutaalisemmaksi ja musiikista kehittyi monimutkaisempaa, joten he alkoivat etsiä toista kitaristia. Lopulta Marco Hasmann liittyi yhtyeeseen, ja toi uusia ideoita mukanaan.
Kesällä 2003 rumpali erosi yhtyeestä, ja monien kokelaiden joukosta otettiin mukaan Alex Pintaudi (ex-Neophyte). Uusi kokoonpano oli nyt valmis ja yhtye oli aktiivisempi kuin koskaan. Vihdoin yhtye löysi oman soundinsa ja alkoi soittaa keikkoja ulkomaalaisten yhtyeiden kanssa (Labrat, Prejudice).
Vuonna 2004 yhtye teki ensimmäisen ulkomaan keikkansa, Belgiassa "Front-Fest II" -festivaaleilla. Samana vuonna basisti erosi yhtyeestä, mutta uusi basisti saatiin nopeasti tilalle. Pienen ajan kuluttua yhtye jatkoi keikkailuaan, mm. Disgorgen ja Sanatoriumin kanssa.
Vuonna 2005 yhtye sai viimeinkin levytyssopimuksen italialaiselta Frost Foundation Recordsilta, jotka tarjosivat split-CD:tä brutaalin grindcore-yhtye Nobodyn kanssa. Edelleen Blasphemer jatkaa keikkailua mm. Prohibitoryn ja Mortuary Drapen kanssa. Saman vuoden talvella basisti lähti erosi taas yhtyeestä.
Split-CD julkaistiin vuoden 2006 alussa nimellä "3Way Split", jossa oli mukana Modus Delicti (ex-Nobody) ja Eskaton. Keikkailu ei Blasphemerin osalta vieläkään pidä taukoa, tällä kertaa keikkoja on mm. Squash Bowelsin ja Neurophatian kanssa. Vihdoin toukokuussa Claude "the Ripper" DeRosa (ex-Modus Delicti/Nobody) liittyi Blasphemeriin. Vuoden 2006 syyskuussa yhtye solmi kahden albumin levytyssopimuksen yhdysvaltalaisen Comatose Musicin kanssa.
Hans Blix
Hans Martin Blix (s. 28. kesäkuuta 1928 Uppsala) on ruotsalainen diplomaatti ja poliitikko. Blix toimi Ruotsin ulkoministerinä vuosina 1978–1979 ja Kansainvälinen atomienergiajärjestön (IAEA) johtajana vuosina 1981–1997. Hänet tunnetaan myös Irakin joukkotuhoaseita etsineen YK:n alaisen UNMOVIC-komission puheenjohtajana.
Alex Band
Alexander Max Band (s. 8. kesäkuuta 1981) on Los Angelesista kotoisin oleva laulaja, joka on tunnettu The Calling-yhtyeen keulakuvana ja vokalistina. Alex on puolijuutalainen ja kasvatettu juutalaiseksi. Band nai näyttelijätär Jennifer Skyn heinäkuussa 2004 ja erosi vuonna 2008.
Alexin johtama yhtye, The Calling, on julkaissut kaksi albumia: Camino Palmero (levyn hittejä mm. "Wherever You Will Go", "Adrienne" sekä "Could It Be Any Harder"), sekä Two (levyn hittejä mm. "Our Lives", "Things Will Go My Way" ja "Anything", jonka videolla nähdään myös Alex Bandin vaimo, Jennifer Sky).
Hänen isänsä on pienen budjetin kauhuelokuvien ohjaaja, Charles Band. Kun Alex oli pieni, hän liikkui yhdessä Demi Mooren kanssa, joka näytteli Alexin isän aikaisemmissa elokuvissa. Hänen perheensä omistaa linnan Giovessa, Italiassa.
Alexin ääntä käytettiin 'The Tonight Show With Jay Leno'-nimisessä ohjelmassa sen jälkeen kun Leno soitti Bandille ja nämä puhuivat puhelimen välityksellä. Band myös oli Carlos Santanan singlellä, "Why Don't You and I". Kappale on alun perin Chad Kroegerin kirjoittama ja laulama Santana's Shamanille. Kuitenkin, kun Arista päätti julkaista laulun singlenä kesällä 2003, Kroegerin levy-yhtiö, Roadrunner, perui luvan perustelemalla sen sillä, että Kroegerin esiintyminen tällä "korkeaprofiilisella singlellä" veisi jännityksen Nickelbackin seuraavan levyn julkaisulta. Kroeger suositteli The Callingin Alex Bandia, toista Arista artistia, tilalle singlen uudelleennauhoituksiin.
Band on viime aikoina ilmoittanut hänen aikeistaan lähteä soolouralle laittamalla The Callingin tauolle joksikin aikaa. Hän on kirjoittanut lauluja hänen debyyttisooloalbumilleen, ja suunnittelee kiertuetta vuodelle 2006 tukeakseen albumiaan. Hänen kiertueensa tulee sisältämään uutta materiaalia, mutta Alex on myös vahvistanut, että The Callingin materiaalia tullaan vielä kuulemaan.
Throes of Dawn
Throes of Dawn on suomalainen dark metal -yhtye, joka perustettiin Vaasassa vuonna 1994. Alkuaikoina yhtyeen jäsenet käyttivät vielä black metalille tyypillisiä maskeja eli corpse painteja, jolloin myös yhtyeen musiikkikin liikkui vielä enemmän perinteisen black metalin puolella ja siinä oli black metalin perinteisempiä piirteitä kuten blast beateja ja kolkkoja kitarasoundeja (eli ns. sirkkelikitara). Se kuitenkin sisälsi myös yhtyeen myöhemmästä dark metalisesta materiaalista tuttuja funeral doom -vaikutteista black metal -laulua ja synkkiä, melankolisia ja sinfonisia taustamelodioita, kuten sinfonisia kosketinkulkuja, puhdasta laulua ja puhdasta sekä akustista kitaraa. Throes of Dawnin musiikki on muuttunut alkuaikojen jälkeen progressiivisempaan, melankolisempaan ja tunnelmallisempaan suuntaan. Yhtyeen jäsenet kutsuvatkin nykyään musiikkiaan dark metaliksi. Quicksilver Clouds-albumilla yhtye alkoi käyttää puhtaita vokaaleja huomattavasti enemmän, ja musiikki-tyyli erkani aikaisemmasta tuotannosta kohti konemaisempaa soundia. Vuonna 2010 julkaistulla The Great Fleet of Echoes-albumilla murina-laulut ovat jääneet lähes kokonaan pois ja musiikki-tyyli edustaa enemmän progressiivista rockia. Samana vuonna yhtyeeseen liittyi ensimmäinen vakituinen kosketinsoittaja, Henri Andersson.
Throes of Dawn julkaisi kuudennen albuminsa nimeltään "Our Voices Shall Remain" elokuussa 2016.Entiset jäsenet
Studioalbumit
Split-albumit
Demot
Ystävyyskaupunki
Ystävyyskaupunki on konsepti, jossa maantieteellisesti tai poliittisesti erillään olevista kunnista tai kaupungeista muodostetaan pari tavoitteena vaalia erilaisten ihmisten ja kulttuurien kohtaamista. Euroopassa tällaisia kaupunkeja kutsutaan ystävyyskaupungeiksi, kaksoskaupungeiksi () tai kuten Saksassa, kumppanikaupungeiksi (). Pohjois-Amerikassa ja Australaasiassa sisarkaupunki-termiä () käytetään samassa merkityksessä ja veljeskaupunki-termiä () entisen Neuvostoliiton maissa. Ystävyyskaupungeilla on usein homogeeninen tausta ja muita erityistuntomerkkejä. Joskus suuremmatkin alueet solmivat kumppanuuden, esimerkiksi Hainanin provinssi Kiinassa ja Jejun provinssi Etelä-Koreassa.
Käytännössä ystävyyskaupunkijärjestelyt yleensä johtavat oppilasvaihto-ohjelmiin sekä talous- ja kulttuuriyhteistyöhön.
IIK!!-kauhuelokuvafestivaali
IIK!! on kauhuelokuvafestivaali, joka järjestetään kerran vuodessa loka-marraskuun vaihteen tienoilla Iin kunnassa noin 35 kilometriä Oulusta pohjoiseen. Festivaalia on järjestetty vuodesta 2002 alkaen. Pääesityspaikkana toimii Iin työväentalon vanha elokuvateatteri Kino-Kulma. Festivaalin järjestää "Iikkuvat Ry".
Ohjelmistossa on nykyään vuosittain noin 10–15 pitkää elokuvaa ja vaihteleva määrä erikoisohjelmaa. Vuodesta 2004 alkaen vakituiseen ohjelmistoon on kuulunut elävällä musiikilla säestetty mykkäelokuva.
Festivaalien yhteydessä järjestetään myös kaikille avoin lyhytelokuvakilpailu. Vuosina 2002–2005 kisa kulki ”splatter-kilpailun” nimellä; vuonna 2006 kisan nimi ja teema laajenivat yleiseksi ”kauhulyhytelokuvakilpailuksi”.
Hammaskoru
Hammaskoru on hampaan pintaan paikka-aineella kiinnitettävä kulta- tai timanttikoru. Hammaskorua ei ”porata” hampaaseen kiinni. Hammaskorun laittaminen on kivutonta ja varsin nopeaa, se kestää yleensä noin 10-20 minuuttia. Ensin hampaan pinta desinfioidaan ja puhdistetaan, minkä jälkeen hampaan pinta karhetaan kemiallisesti, hammaskoru liimataan tai joskus sulatetaan laserilla paikalleen ja korun päälle laitetaan lopuksi kiiltoa lisäävää lakkaa. Hammaskorun laittaja painaa korua jonkin aikaa paikoillaan. Koru pysyy paikallaan yleensä vuosia.Hammaslääkärillä laitatetut korut pysyvät kauemmin kuin kosmetologien laittamat. Hammaskorun kiinnityksessä ei hampaan pintaa vahingoiteta millään tavalla, ja tarvittaessa hammaskoru voidaan myös helposti irrottaa.
Marko Juntunen
Marko Juntunen on suomalainen Lähi-idän tutkija, joka on myös kääntänyt arabiankielistä kaunokirjallisuutta suomeksi. Hän väitteli tohtoriksi vuonna 2002 Helsingin yliopiston humanistisesta tiedekunnasta, Aasian ja Afrikan kielten ja kulttuurien laitokselta.
Gaius Caesar
Gaius Julius Caesar Vipsanianus (20 eaa. – 4 jaa.) oli Marcus Vipsanius Agrippan ja Julia vanhemman vanhin poika. Hän oli keisari Augustuksen tyttärenpoika ja kruununperillinen. Hänet tunnetaan yleisemmin nimellä Gaius Caesar.
Agrippan kuollessa vuonna 12 eaa. Augustus adoptoi Gaiuksen ja hänen veljensä Luciuksen. Augustus nimitti kummatkin pojat perillisikseen ja antoi heille arvonimen "principes iuventutis". Veljesten kunniaksi rakennettiin temppeleitä ja patsaita. Vuonna 1 eaa. Gaius avioitui Drusus vanhemman ja Antonian tyttären Livillan kanssa.
Parthian kuningas Fraates IV murhattiin vuonna 2 eaa. ja Parthian uusi kuningas uhkasi Roomaa sodalla. Augustus päätti lähettää Gaiuksen itään huolehtimaan tilanteesta. Gaiukselle myönnettiin vuonna 1 eaa. koko valtakunnan itäosan käsittänyt käskynvalta eli "imperium". Gaius sai mukaansa myös suuren joukon neuvonantajia. Valtakuntien välille ei kuitenkaan syttynyt sotaa. Gaius soti vuonna 1 jaa. nabatealaisia vastaan Arabiassa. Samana vuonna hänestä tuli poissa ollessaan konsuli. Tämän jälkeen Gaius tapasi Parthian kuninkaan Fraates V:n eräällä Eufratjoen saarella järjestetyssä tapaamisessa. Tämän jälkeen Gaius johti marssia Armeniaan, jossa hän aikoi asettaa Rooman ehdokkaan Armenian valtaistuimelle. Gaius haavoittui kuitenkin eräässä Artagera-nimisessä paikassa, jonka tarkkaa sijaintia ei tiedetä. Haava näytti aluksi paranevan ja Gaius sekä Augustus vastaanottivat imperaattorin arvonimen joukoiltaan. Gaius oli ilmeisesti vakavasti sairas, koska hän lähetti Roomaan kirjeen, jossa hän selitti vetäytyvänsä julkisesta elämästä. Hän oli tuolloin vain 23-vuotias. Gaiuksen veli Lucius oli yllättäen kuollut vuonna 2 jaa. ja Gaius itse kuoli vuonna 4 jaa. Augustus menetti lyhyen ajan sisällä kummatkin seuraajansa. Augustus adoptoi Tiberiuksen ja Agrippa Postumuksen.
Eläkepommi
Eläkepommiksi kutsutaan talousvaikutuksia, jotka aiheutuvat eläkeläisten määrän äkillisestä kasvusta. Suomessa 2000-luvulle tultaessa eläkepommia ennakoitiin 2010-luvulle, kun suuret ikäluokat siirtyivät eläkkeelle. Tämän pelättiin aiheuttavan myös työvoimapulaa.
Suomessa eläkeläisten määrän kasvaessa valtion menojen odotetaan nousevan ja verotulojen laskevan. Osittain rahastoivan eläkejärjestelmän vuoksi Suomen talous on eläkkeiden rahoituksen kannalta kuitenkin paremmassa asemassa kuin monissa muissa Euroopan maissa. Toisaalta Suomen väestörakenteen vuoksi huoltosuhde tulee huonontumaan huomattavasti. Valtion rahoituksen ja rahastoinnin ajoitus on avainasemassa, kun eläkepommin epätoivottuja vaikutuksia pyritään välttämään.
Asian korjaamiseksi on ehdotettu yksittäisen työntekijän työpanoksen lisäämistä työn tuottavuuden kasvun lisäksi yksittäisen työntekijän työhön käyttämän ajan määrää kasvattamalla. Pääministeri Matti Vanhanen ehdotti työurien pidentämistä alkupäästä ja loppupäästä, pääasiassa nostamalla eläkeikää kahdella vuodella 65 vuoteen. Työmääriä voitaisiin periaatteessa pidentää työpäiviä tai työviikkoa pidentämällä tai lomia vähentämällä, mutta tällainen muutos lienee poliittisesti mahdoton. Työttömyys laskenee, jos työpaikkoja vapautuu luonnollisen poistuman seurauksena. Työperäistä maahanmuuttoa voidaan lisätä, etenkin jos on työvoimapula eli työtä riittää myös ulkomaalaisille.
Vuonna 2015 enää joka kymmenes suurten ikäluokkien jäsen oli ansiotyössä. Eniten ihmisiä jäi eläkkeelle vuonna 2009. Työvoimapulan sijaan suurten ikäluokkien eläköityminen on helpottanut työttömyyttä.
Teemu Muhonen ja Jari Hanska väittävät pamflettikirjassaan "Eläketurma – Miksi Suomeen tarvitaan uusi sukupolvisopimus", että eläkepommi tapahtui Suomessa, mutta siihen ei kiinnitetty julkisessa keskustelussa huomiota. Heidän mielestään eläkemenot nousivat merkittävästi 18 miljardista 28 miljardiin 2007–2014, ja se on vaikuttanut Suomen kestävyysvajeeseen ja leikkaustarpeeseen. Heidän mielestään eläkemenojen kasvu ei johdu väestön ikääntymisestä eli eläkeläisten määrän kasvusta, vaan siitä että suuriin ikäluokkiin kuuluvien eläkkeet ovat suurempia kuin aiempien ikäpolvien. Muhosen ja Hanskan mielestä ansiotulojen verotusta on jouduttu keventämään, koska eläkemaksuja on nostettu. Se taas on rapauttanut hyvinvointivaltion rahoitusta.
TIROS-1
TIROS 1 (tai TIROS-I) oli maailman ensimmäinen sääsatelliitti. Se oli ensimmäinen TIROS-satelliittien sarjasta. Se suunniteltiin testaamaan tekniikoita, joilla saataisiin kiertoradalta otettua televisiokuvaa maapallon säätiloista. Satelliitti laukaistiin 1. huhtikuuta 1960 Floridan Cape Canaveralista. Vaikka satelliitti oli toimintakykyinen vain 78 päivää, se oli paljon onnistuneempi kuin Vanguard 2 esiteltäessä satelliittien hyödyllisyyttä ilmakehän olosuhteiden tarkkailuun avaruudesta.
120 kilogramman painoiseen avaruusalukseen oli asennettu kaksi televisiokameraa. Mukanaan oli kaksi magneettinauhatallenninta, joihin voitiin tallentaa valokuvia satelliittiin ollessa tietoliikenneyhteyksien ulkopuolella. Satelliitin käyttämä virta saatiin akuista, joita latasi 9200 aurinkopaneelia.
High Live
High Live on Helloweenin livelevy vuodelta 1996. Livelevyistä on myös ilmestynyt painos, jossa on myös DVD mukana.
Kokonaiskesto: 47.42 min
Kokonaiskesto: 41.38 min
DVD sisältää samat kappaleet.
Kökarin kirkko
Kökarin Pyhän Annan kirkko on pääosin harmaakivestä tehty torniton pitkäkirkko Kökarissa Ahvenanmaan saaristossa. Nykyinen kirkko on tiettävästi Kökarin kolmas. Se rakennettiin vanhan luostarikirkon raunioille hyödyntäen jo olemassa olleita peruskiviä. Rakennustyöt aloitettiin vuonna 1769 Antti Piimäsen johdolla. Kirkko kuitenkin valmistui vasta kymmenisen vuotta Piimäsen kuoleman jälkeen vuonna 1784. Alkuperäisestä suunnitelmasta poikettiin työn kuluessa, ja vanhan luostarikirkon raunioiden kiviä hyödynnettiin mahdollisuuksien mukaan.
Kirkon pohjoisella sivustalla oli alun perin puusta rakennettu sakaristo, joka kuitenkin korvattiin kivirakenteisella vuonna 1876. Erikoinen piirre kirkossa on sen epäsymmetrisyys: länsipääty on perinteinen suorakulmainen, itäinen kuoripääty puolestaan kolmitaitteinen. Kattorakenne on jyrkkälappeinen satulakatto, jonka itäinen pää on aumattu. Kirkon sisäkattona on lautarakenteinen tasalakinen holvi.
Kirkossa on istumapaikkoja 250 hengelle. Pneumaattiset 6-äänikertaiset ja 2-sormioiset urut on rakentanut J. A. Zachariassen vuonna 1911. Kirkon alttaritauluna on G. Sveidelin maalaama "Ehtoollisen asettaminen" vuodelta 1804. Kirkon pihapiirissä on vuodelta 1846 peräisin oleva puinen kellotapuli, joka korjattiin ja rakennettiin osin uudelleen 1878–1879.
Alueella oli ehkä kolmekin peräkkäistä puukirkkoa 1300-luvun jälkipuoliskolta lähtien. Arviolta vuosien 1510 ja 1520 välillä Kökariin rakennettiin harmaakivestä luultavasti kaksilaivainen kirkko fransiskaaniluostarin käyttöön. Vanha luostarikirkko säilyi käytössä ainakin vuoteen 1544, jolloin Kökar liitettiin kappeliseurakuntana Föglöhön. 1600-luvun puolivälissä kirkon tiedetään jo olleen raunioitunut, sillä 1640-luvulla annettiin määräys uuden kirkon rakentamisesta. Suorakaiteen muotoinen puukirkko palveli seurakuntaa 1646–1785.
Flagship
Flagship on itsenäinen, videopelejä kehittävä japanilainen yritys, jonka perusti Yoshiki Okamoto 24. huhtikuuta 1997. Yritystä rahoittavat Capcom, Nintendo ja Sega. Flagship on tehnyt käsikirjoituksia uusille ja jo olemassa oleville tuotteille; käsikirjoitusmateriaalia on tehty muun muassa peleihin "Resident Evil Zero" ja "". Capcomilla työskennellessään Flagship on kehittänyt "The Legend of Zelda" -pelejä Nintendolle Game Boy Colorille ja Game Boy Advancelle.Vuonna 2000 Flagship aloitti kolmen uuden Zelda-pelin kehittämisen Game Boy Colorille. Projektin valvojana toimi Shigeru Miyamoto ja uuden pelisarjan suunniteltu nimi oli "Triforce Trilogy", Triforcen legendan mukaan. Kolme peliä muodostuivat Zelda-pelisarjan kahden ensimmäisen osan uudelleenohjelmoinnista ja kolmannen pelin luomisesta. Miyamoton neuvosta alkuperäisestä suunnitelmasta luovuttiin ja kolmen uuden, Hyrulen kolmen jumalattaren ympärille keskittyvien pelien luominen aloitettiin. Pelisarjan nimeksi vaihdettiin "Mysterious Seed Trilogy". Eri vuodenajoissa liikkuva Din-jumalattaren peli oli nimeltään "The Mysterious Seed of Power", aikakausissa liikkuva Farore-jumalattaren peli "The Mysterious Seed of Courage" ja värejä ongelmanratkaisussa käyttävä Nayru-jumalattaren peli "The Mysterious Seed of Wisdom". Myöhemmin Nintendo päätti kahden pelin olevan sopivampi määrä ja "The Mysterious Seed of Courage" peruutettiin. Jäljellä oleva materiaali sekoitettiin, yhteydet jumalattariin poistettiin ja "" ja "" julkaistiin.
Flagship käänsi suositun SNES-pelin "":n Game Boy Advancelle. Saman pelikasetin kylkiäisenä Flagship suunnitteli uuden, monen pelaajan Zelda-pelin "". Four Swordsin ideoita käytettiin myöhemmin Flagshipin suunnittelemassa "" ja Nintendon suunnittelemassa "" -peleissä.
täydentää "Four Sword"iin liittyvää legendaa. Peli sai markkinoilla hyvän vastaanoton ja se sisältää monia uusia ideoita, jotka mahdollisesti esiintyvät tulevissa Zelda-peleissä.
Ritva Sarkola
Ritva Sarkola (s. 28. toukokuuta 1941 Helsinki) on suomalainen toimittaja ja rikoskirjailija. Hän kirjoitti Mauri Sariolan lesken Tuula Sariolan nimellä neljätoista rikosromaania ja kaksi rakkausromaania.
Sarkola siirtyi vuonna 2005 julkaisemaan kirjansa omalla nimellään Myllylahti-kustantamolle. Kustantamon toimitusjohtaja Mauno Moilanen julkisti Sarkolan toimimisen Sariolan haamukirjoittajana sanomalehti Kalevalle 2006.
Lokakuussa 2008 Helsingin käräjäoikeus tuomitsi Sarkolan ja Sariolan sakkoihin avustuspetoksesta ja petoksesta. Sarkola sai 90 päiväsakkoa eli hänen tuloillaan 1 530 euroa. Juttu meni hovioikeuteen, ja sekä Sariola että Sarkola saivat kumpikin lokakuussa 2009 kahdeksan kuukauden ehdollisen vankeustuomion ja sakkoja.
Yleissivistys
Yleissivistyksellä () tarkoitetaan pohjasivistystä, joka muodostuu kasvatuksen antamista ja koulussa opituista tiedoista, taidoista ja hyvistä tavoista.
Yleissivistyksellä on tarkoitettu sitä tieto- ja taitomäärää, joka kansalaisten olisi hallittava voidakseen toimia ja vaikuttaa yhteiskunnassa. Käytännössä tällä ei tarkoiteta mitään tiettyä oppimäärää vaan ideaalia, jota kohti olisi pyrittävä. Yleensä sanaa yleissivistys käytetään adjektiivin "yleissivistävä" yhteydessä vastakohtana ammattiin valmistavalle. Lakitekstissä yleissivistävällä viitataan peruskoulun ja lukion kasvatustehtäviin. Tällöin halutaan tuoda esille, että koulutus ei valmista mihinkään tiettyyn ammattiin vaan yleisesti jatko-opintoihin.
Käsitys yleissivistyksestä syntyi länsimaissa humanistisen liikkeen yhteydessä 1500- ja 1600-luvuilla. Erityisesti tšekkiläinen Johan Amos Comenius kehitti käsitettä ja esitti, että kaikkien yksilöiden olisi omaksuttava tietty perussivistys.
Suomeen yleissivistyksen ideaali tuli Saksasta, jossa sitä kehitti 1700-luvun lopulla yliopistomies Wilhelm von Humboldt. Tuolloin yleissivistyksen ideaaliin kuului antiikin ajan taruston auttava tunteminen sekä kyky puhua joitain tärkeimpiä kieliä, joiksi Suomessa muodostuivat ruotsi, latina ja saksa. Manner-Euroopassa valistusaikana 1700-luvulla yleissivistykseen vaadittavaksi kieleksi muodostui kuitenkin ranska, joka säilytti tämän aseman 1900-luvun alkupuolelle saakka. Valistuksen aikana perustettiin myös ensimmäiset oppivelvollisuuskoulut Preussiin ja Itävaltaan. Nämä voidaan nähdä pyrkimyksenä levittää sivistystä kaiken kansan keskuuteen. Tämä kuului olennaisena valistuksen ihmiskuvaan, joka ei periaatteessa tehnyt eroa eri ihmisryhmien välillä.
Humboldtilainen yleissivistyksen ihanne oli sikäli yläluokkainen, että se korosti aineittensa yleispätevyyttä ja suoraa soveltumattomuutta käytäntöön. Tämän seurauksena kielet, historia ja humanistiset aineet saivat korostetun osan koulujen opetussuunnitelmissa matematiikan ja luonnontieteiden kustannuksella. Reaalilyseot pyrkivät muuttamaan sivistysihannetta tuomalla paremmin esille nykykielet ja luonnontieteet, mutta vielä peruskoulujärjestelmänkin yleissivistysideaalilla on humanististen taitojen korostukseen liittyviä piirteitä. Yleissivistykseen kuuluu kuitenkin varsinaisten tietojen hallinnan lisäksi myös kriittisyys. Humboldtilaisen ihanteen mukaan sivistyneen ihmisen tulisi kyetä tarkastelemaan tietojaan ja yhteiskuntaa kriittisesti ja tietoisesti. Tämä avaa samalla ovet kansalaisvaikuttamiseen.
Koska yleissivistys saavutettiin 1800-luvun näkemyksen mukaan oppikouluissa, joihin vain kansan vähemmistöllä oli mahdollisuus, se sai eksklusiivisen merkityksen. Kansansivistystyöllä, jota edustivat muun muassa yleiset kirjastot sekä kansan- ja työväenopistot, pyrittiin kuitenkin tarjoamaan myös alempiin luokkiin kuuluneille tilaisuus henkiseen kasvuun ja itsensä kehittämiseen. Koska yleissivistysideaalin mukaan sivistynyt ihminen oli myös poliittisesti tietoinen yksilö, kansansivistystyöllä oli myös poliittisia päämääriä.
Sega Model 3
Sega Model 3 on Segan vuonna julkaisema kolikkopelialusta.
Se oli Segan ja Lockheed Martinin pitkään jatkuneen yhteistyön kulminaatiopiste, jossa käytettiin Lockheedin Real3D-osaston suunnittelemia näyttöpiirejä.
Julkaisuhetkellään Model 3 oli ylivoimaisesti markkinoiden tehokkain kolikkopelialusta, jonka polygonien piirtokyky ylti jopa yli miljoonaan polygoniin per sekunti. Laitteistosta julkaistiin useita eri versioita, jotka lisäsivät kukin suorittimen kellotaajuutta ja muuttivat hienokseltaan alustan arkkitehtuuria.
Tunnetuimmat Model 3 -alustalle tehdyt pelit ovat "Virtua Fighter 3" (1996) ja "Sega Rally 2" (1998).
Model 3 on seuraaja Sega Model 2 alustalle. Model 3:a seurasivat Sega NAOMI ja Sega NAOMI 2.
Alustasta oli useita kehitysversioita: Step 1.0, Step 1.5, Step 2.0, Step 2.1.
Myllylahti (kirjankustantamo)
Myllylahti Oy on keskisuuri suomalainen kustannusyhtiö. Yritys on perustettu vuonna 1989 ja yhtiön kustannustoiminta on alkanut vuonna 1996. Myllylahti on tähän mennessä julkaissut yhteensä yli 400 kirjaa, ja on vakiinnuttanut asemansa parinkymmenen merkittävimmän suomalaisen kustannusyhtiön joukossa.
Myllylahti oli ensimmäinen suomalainen kirjakustantamo, jonka kaikki kirjat päätettiin julkaista myös sähkökirjoina vuonna 2008. Myllylahti aikoo tulevaisuudessa kustantaa sähkökirjojen lisäksi myös muuta korkealaatuista digitaalista sisältöä. Myllylahden tavoitteena on kasvaa perinteisestä kirjakustantamosta uuden ajan kustannusyhtiöksi.
Myllylahti on yleiskustantamo ja julkaisee vuosittain noin 40 uutuusteosta. Julkaisuohjelma käsittää pääasiassa kotimaista kaunokirjallisuutta. Yritys on Suomen Kustannusyhdistys ry:n jäsen.
Yhtiö tuottaa "MurhaMylly" -sarjaa, jossa julkaistaan uusia jännitys- ja rikosromaaneja. Tuula Sariolan nimellä kirjoittanut Ritva Sarkola siirtyi Gummerukselta Myllylahdelle.
Roland Garros
Roland Garros (6. lokakuuta 1888 Saint-Denis, Réunion – 5. lokakuuta 1918 Vouziers, Ranska) oli ranskalainen lentäjä ja ensimmäisen maailmansodan hävittäjälentäjä. Garrosia pidetään yhtenä ensimmäisistä hävittäjä-ässistä.
Garros syntyi Saint-Denis de la Réunionissa, Ranskan Intian valtamerellä sijaitsevassa departementissa. Garros oli opiskelemassa konserttipianistiksi, kun hän innostui lentämisestä osallistuttuaan elokuussa vuonna 1909 ensimmäiseen kansainväliseen ilmailutapahtumaan Reimsissä, Ranskassa.
Garros opetteli lentämään Alberto Santos-Dumontin suunnittelemalla Demoiselle-koneella. Jo ennen ensimmäistä maailmansotaa Garros oli kuuluisa lentäjä: vuonna 1911 hän saavutti toisen sijan molemmissa Pariisi–Rooma- ja Circuit of Europe -kilpailussa, ja vuonna 1913 hän lensi ensimmäisenä Välimeren yli Etelä-Ranskan Frejusista Tunisian Bizerteen. Seuraava vuonna Garros liittyi Ranskan armeijaan.
Useiden lentotehtävien kokemusten jälkeen Garros kehitti Morane-Saulnier L konettaan asentamalla konekiväärin lentokoneen etuosaan. Koska konekivääri oli potkurin pyörivien lapojen takana, Garros asensi potkurin lapoihin metalliset suojat, jotta luodit eivät rikkoisi potkuria. Prototyyppikoneellaan 1. huhtikuuta 1915 alkaen lentänyt Garros pudotti lyhyen ajan sisällä kolmesta viiteen saksalaiskonetta ja sai mainetta taistelulentäjänä.
Garros ammuttiin alas 18. huhtikuuta 1915. Hän joutui laskeutumaan saksalaisten puolelle ja jäi sotavangiksi. Hollantilainen lentokoneinsinööri Anthony Fokker ja hänen ryhmänsä tutkivat saksalaisten käsiin jääneen Garrosin koneen ja kehittivät Garrosin keksintöä edelleen suunnittelemalla laitteiston, joka keskeyttäisi konekiväärin toiminnan potkurin lavan ollessa kiväärin edessä. Saksalaiskoneet saivat tästä suurta etua ja olivat pitkän aikaa ylivoimaisia verrattuna ympärysvaltojen koneisiin.
Garros onnistui pakenemaan vankileiriltä Saksasta helmikuussa 1918. Ranskan lentolaivastoon palattuaan hän ampui alas useita viholliskoneita. Vain viikkoja ennen sodan loppua 5. lokakuuta 1918 Roland Garros sai surmansa, kun hänen koneensa ammuttiin alas.
Nykyinen Ranskan avoin tennisturnaus pelataan vuosittain Roland Garrosin nimeä kantavalla stadionilla. "Stade Français" -niminen klubi myi kolmen hehtaarin maa-alueen uuden tennisstadion rakentamista varten. Yksi kaupan ehdoista oli, että stadion on nimettävä Roland Garrosin mukaan, koska hän oli ollut klubin jäsen.
Venera 7
Venera 7 () oli Neuvostoliiton kohti Venusta 1970 lähettämä avaruusluotain. Luotaimen laskeutumiskapseli laskeutui ensimmäisenä ihmisen tekemänä laitteena pehmeästi toimintakuntoisena toisen planeetan pinnalle. Laskeutuja tuhoutui oltuaan Venuksen pinnalla 23 minuuttia lämmön ja paineen vaikutuksesta.
Tämä 1180-kiloinen luotain laukaistiin 17. elokuuta 1970 kohti Venus-planeettaa mukanaan 495-kiloinen laskeutujamoduuli. Se saapui Venuksen ilmakehään 15. joulukuuta 1970 ja laskeutui planeetan pinnalle samana päivänä klo 05:34:10 UTC koordinaatteihin 5° eteläistä, 351° itäistä.
Armenian jalkapallomaajoukkue
Armenian jalkapallomaajoukkue edustaa Armeniaa jalkapallon maajoukkuekilpailuissa. Neuvostoliiton hajottua joukkue pelasi ensimmäisen virallisen maaottelunsa Moldovaa vastaan 12. lokakuuta 1992. Tästä ottelusta tuloksena oli maaliton tasapeli.
Kannabinoli
Kannabinoli (CBN) on heikosti psykoaktiivinen hampussa ("Cannabis sativa") esiintyvä kannabinoidi. Se on tetrahydrokannabinolin (THC) hapettumistuote. Kannabinolin kemiallinen kaava on CHO, moolimassa 310,43 g/mol ja CAS-numero 521-35-7.
Nordic Morning
Nordic Morning Group Oyj on pohjoismainen viestintäkonserni, jonka kotimarkkinat ovat Suomi ja Ruotsi. Konserniin kuuluvat Suomessa Nordic Morning, Edita Publishing Oy ja Edita Prima Oy sekä Ruotsissa Nordic Morning ja Mods Graphic Studio AB.
Yhtiön alku oli vuonna 1859 perustettu keisarillisen senaatin julkaisutoimisto. Siitä kehittyi perinteinen paino- ja kustannustalo nimeltään Edita, joka vaihtoi nimensä Nordic Morningiksi vuonna 2013 ja Nordic Morning Groupiksi vuonna 2017.
Vuonna 2016 Nordic Morningin liikevaihto oli 103,4 milj. euroa ja liiketulos -1,9 milj. euroa. Konsernin palveluksessa työskentelee noin 700 henkeä.
Panasonic Q
Panasonic Q (tunnetaan myös nimillä Q ja GameQ) on Panasonicin valmistama Nintendo GameCuben versio, joka soittaa CD-levyjä, DVD-levyjä ja MP3-tiedostoja. Se julkaistiin Nintendon lisensoimana joulukuussa 2001, koska alkuperäisessä GameCubessa ei ole DVD-toimintoja, vaikka ne löytyvät kilpailevista Xboxista ja PlayStation 2:sta. Panasonic Q:hun sopivat kaikki GameCuben lisälaitteet, paitsi että laitteen pohjassa olevien jalkojen takia Game Boy Player ei toimi. Q:n valmistus lopetettiin joulukuussa 2003.
Nintendon epätyypillinen ratkaisu lisensoida pelitekniikka Panasonicille juontaa juurensa Matsushitan (Panasonic-brändin omistaja) ja Nintendon välisestä sopimuksesta. Kun Nintendo nimesi Matsushitan GameCuben optisten levyasemien valmistajaksi, samalla tehtiin sopimus, joka antoi Matsushitalle oikeudet valmistaa GameCube-pelejä tukeva DVD-soitin.
Fate: The Best of Death
Fate: The Best of Death on vuonna 1992 julkaistu metalliyhtyeen Deathin kokoelma-albumi, joka sisältää materiaalia yhtyeen neljältä ensimmäiseltä albumilta "Scream Bloody Gore" (1987), "Leprosy" (1988), "Spiritual Healing" (1990) ja "Human" (1991). Albumi julkaistiin C-kasetti ja CD-levy muodossa.
Vaikka Fate: The Best of Death -albumin kannessa levy-yhtiön nimi on vielä Combat, kokoelman julkaisun aikoihin Sony Recordsin (myöh. Sony Music Entertainment) omistama, raskaaseen musiikkiin erikoistunut merkki Relativity Records osti Combatin. Relativity jatkoi albumien julkaisua Combat-nimen alla vielä jonkin aikaa, kunnes Combat lakkasi lopullisesti olemasta. Myöhemmin Sony lopetti myös Relativity Recordsin toiminnan. Combat Records teki paluun vuonna 2005 KOCH Recordsin suojissa.
STS-51-L
STS-51-L oli 25. avaruussukkulalento ja kymmenes avaruussukkula Challengerin lento. Laukaisu tapahtui 28. tammikuuta 1986. Lento päättyi katastrofaalisesti, johtaen sukkulan tuhoutumiseen ja kaikkien miehistön jäsenten kuolemaan.
Tutkimuksissa havaittiin, että noin 58 sekuntia laukaisun jälkeen oikeassa apuraketissa oli nähtävissä liekki. Apuraketin o-rengastiiviste oli pettänyt, ja liekkisuihku heikensi apuraketin ja polttoainetankin välistä rakennetta, johtaen lopulta suihkua lähinnä olevan kiinnikkeen irtoamiseen ja apuraketin liikkumiseen jäljellä olevien kiinnikkeiden varassa. Apuraketti osui lopulta polttoainetankkiin ja noin 73 sekuntia laukaisun jälkeen ulkoinen polttoainetankki hajosi aerodynaamisen rasituksen takia, ja koko sukkula peittyi tulipalloon. Onnettomuus ei siis ollut varsinainen räjähdys, vaan kyseessä oli polttoainetankin ja muiden heikompien osien hajoaminen valtavien voimien alla. Tietyt osat, kuten sukkulan miehistöhytti ja apuraketit, kestivät nämä voimat ja jatkoivat lentoaan. Miehistöllä ei ollut mitään mahdollisuuksia selvitä törmäyksestä mereen, tosin ei ole täysin varmaa kuolivatko kaikki sukkulan hajotessa vai pysyivätkö jotkin hengissä veteen putoamiseen asti.
Lennon päätavoitteena oli TRDS-2-satelliitin laukaiseminen ja SPARTAN-203-koe, jonka tarkoituksena oli tutkia Halleyn komeettaa. Muita tavoitteita olivat Fluid Dynamics Experiment (FDE); Comet Halley Active Monitoring Program (CHAMP); Phase Partitioning Experiment (PPE); ja kolme Shuttle Student Involvement Program (SSIP)-koetta.
Lähtö televisioitiin laajalti, ja Yhdysvalloissa sitä seurattiin mm. kouluissa, koska Christa McAuliffe oli valittu "opettaja avaruudessa" ("Teacher in Space")-ohjelmaan. Tähän ohjelmaan liittyen McAuliffen oli tarkoitus tehdä televisioitavia oppitunteja sukkulan kyydissä. Tämä ohjelma toteutettiin myöhemmin lennolla STS-118 elokuussa 2007.
Teho-osasto
Teho-osasto on sairaalaosasto, jossa hoidetaan tehohoitoa vaativia, kriittisessä tilassa tai muuten jatkuvaa tarkkailua edellyttäviä potilaita. Suurehkoissa sairaaloissa voi olla monta eri teho-osastoa, kuten traumateho ja sydänteho. Enemmistö teho-osastopotilaista on kytkettynä elintoimintoja mittaaviin laitteisiin.
Iván Kaviedes
Jaime Iván Kaviedes Llorenty (s. 24. lokakuuta 1977 Santo Domingo de los Colorados, Ecuador) on ecuadorilainen jalkapalloilija. Hän on pelipaikaltaan hyökkääjä.
Kaviedes on yksi Ecuadorin parhaista pelaajista ja hän oli ensimmäinen ecuadorilainen pelaaja eurooppalaisessa ammattilaisjoukkueessa. Hän nousi kuuluisuuteen tehtyään yhden kauden aikana 43 maalia Club Sport Emelecin riveissä kotimaassaan. Tämän jälkeen hän siirtyi Italian Serie A:han Perugian joukkueeseen. Kaviedes ei kuitenkaan menestynyt siellä, ja hän on sen jälkeen pelannut useissa joukkueissa Euroopassa ja Etelä-Amerikassa, muun muassa argentiinalaisseura Argentinos Juniorsissa.
Kaviedes pelasi Ecuadorin maajoukkueessa Japanin ja Etelä-Korean MM-kisoissa 2002 sekä Saksan MM-kisoissa 2006; jälkimmäisissä hän teki Ecuadorin kolmannen maalin alkulohko-ottelussa Costa Ricaa vastaan. Kaikkiaan hän pelasi 57 maaottelua ja teki niissä 16 maalia vuosina 1998–2011.
Thorns
Thorns oli Takida nimisen rock-yhtyeen neljäs EP-CD. Se julkaistiin vuonna 2004.
Blacksad
Blacksad on espanjalaisten sarjakuvakäsikirjoittaja Juan Diaz Canalesin ja sarjakuvapiirtäjä Juanjo Guarnidon luoma sarjakuvahahmo. Päähenkilö John Blacksad on isokokoinen musta kissa, jonka seikkailut sijoittuvat 1940–1950-lukujen Yhdysvaltoihin, tarkemmin ottaen New Yorkiin. Sotaveteraani Blacksad on ammatiltaan yksityisetsivä, jonka toimeksiannot muuttuvat yleensä henkilökohtaisiksi kosto- tai pelastusretkiksi.
Blacksad ei ole lastensarjakuva, vaikka seikkailevien hahmojen kasvonpiirteet onkin lainattu eläinmaailmasta, hieman samaan tapaan kuin Ankardossa. Kaikki hahmot kävelevät kahdella jalalla, niillä on kädet, ne puhuvat ja niillä on ihmismäisiä motiiveja. Tosin joitain eläinmaailmaan liitettyjä stereotyyppisyyksiä on saatettu ottaa mukaan, esimerkiksi saksanpaimenkoira jämäkkänä poliisikonstaapelina tai lisko pahana kätyrinä.
Ensimmäinen suomenkielinen Blacksad-albumi "Kissa varjoisilta kujilta" ilmestyi syksyllä 2006. Lisäksi Suomessa on tähän mennessä julkaistu muutamia lyhyitä tarinoita sarjakuvalehti Jysäyksessä.
Sarjan tekijät Juanjo Guarnido ja Juan Diaz Canales vierailivat Helsingin sarjakuvafestivaaleilla syyskuussa 2006.
Kiss (multimedia)
KiSS () on multimediataidemuoto ja skriptikieli, joka kehitettiin virtuaalisten paperinukkejen luomiseksi. Se sai alkunsa Japanissa 1990-luvun puolivälissä anime-hahmoihin perustuvilla nukeilla ja on sittemmin levinnyt ympäri maailman. Sana "kisekae" on peräisin japanin kielestä ja tarkoittaa vaatteiden vaihtamista.
KiSS-skriptikieli on avoin standardi, jota on jossain määrin käytetty lähes kaikilla alustoilla, mukaan lukien kämmenmikroissa. Ensimmäiset nuket olivat staattisia kuvia, mutta kielen kehittyessä mukaan on tullut animaatioita ja myös äänitehosteita. Vaikka KiSSin yhteydessä puhutaankin yleensä nukeista, KiSS-setit voivat olla melkein mitä tahansa: kokoa oma sähkökitara, kasvot, hääkakku, nukkekoti, taistelulaiva tai vaikkapa palapeli. Muita kuin nukkesettejä kutsutaan kuitenkin joskus nimellä "aberrant KiSS" eli poikkeava KiSS.
KiSS-setti koostuu monista eri tiedostoista, jotka on koottu yhteen LZH-tiedostoksi (suosittu pakkausmuoto Japanissa). Nuken katseluun tarvitaan katseluohjelma ("viewer"), joita on monia erilaisia. Eri ohjelmat tukevat KiSSin ja sen lisäosien eri versioita ja eri käyttöjärjestelmiä.
KiSS-settien luomiseen tarvitaan tavallinen kuvankäsittelyohjelma (joka pystyy tallentamaan esimerkiksi BMP-, GIF- tai PSD-muodossa), tekstieditori, KiSS-muuntotyökalu, LZH-pakkausohjelma ja katseluohjelma. Kaikki tarvittavat työvälineet ja tarkat oppaat ovat saatavilla ilmaiseksi Internetistä.
Ata Hautamäki
Ata Airi Tuulikki Hautamäki (o.s. Anto, s. 29. lokakuuta 1944 Helsinki) on ajankuvausta sisältävien rikosromaanien kirjailija, joka aloitti Käpylään sijoittuvien dekkareiden kirjoittamisella v. 2005. Esikoinen Murha Käpylässä sijoittui 1950-luvun Helsingin Käpylään ja oli ehdolla Helsingin Sanomien esikoiskirjapalkinnon saajaksi .
Ata Hautamäki on Suomen Kirjailijaliiton ja Suomen Näytelmäkirjailijaliiton jäsen sekä Pirkkalaiskirjailijat ry:n entinen hallituksen jäsen. Hän kuuluu myös Helsingin Kirjailijat ry:n ja Suomen Dekkariseuraan.
Tosiasioita Suomesta
Tosiasioita Suomesta ("Fakta om Finland") on norjalaisen Erlend Loen kirjoittama romaani, joka ilmestyi vuonna 2001. Kirjan suomensi Outi Menna, ja sen suomalainen kustantaja on Like.
Kirjan päähenkilö on oslolainen nuori mies, joka palkataan tekemään Suomesta kertova matkailuesite. Hän saa tehtävän kerrottuaan suomalaisista sukujuuristaan ja laajasta Suomen tuntemuksestaan. Todellisuudessa hän ei ole koskaan edes käynyt Suomessa eikä muutenkaan tiedä maasta juuri mitään. Artikkelia varten hän tutustuu Suomeen kuuntelemalla Sibeliuksen musiikkia ja lukemalla National Geographicissa vuonna 1981 julkaistua Suomesta kertovaa artikkelia.
Irja Rane
Irja Rane (s. 7. lokakuuta 1946 Ikaalinen) on suomalainen kirjailija. Hän on opiskellut Helsingin yliopistossa ja valmistunut filosofian maisteriksi pääaineenaan kotimainen kirjallisuus. Hän työskenteli vuosina 1977–2000 Helsingin yliopiston kotimaisen kirjallisuuden laitoksen tehtävissä. Rane toimi valtion kirjallisuustoimikunnan sihteerinä vuosina 1980–1998. Vuonna 2000 Rane nimettiin Keski-Suomen kirjallisuuden alan läänintaiteilijaksi.
Ranelta on ilmestynyt kolme teosta. Lisäksi Ranen runoja ja esseitä on julkaistu antologioissa. Rane on myös osallistunut "Kirjojen meri" ja "Hetki sillalla" juhlakirjojen toimituskuntiin. Ranen kirjoista "Kiinan keisarin lentävä hevonen" on käännetty saksaksi ja hollanniksi.
Vuonna 1996 Rane sai Finlandia-palkinnon kirjastaan "Naurava neitsyt".
Esa (nimi)
Esa on suomalainen miehen etunimi. Esan nimipäivä on 6. heinäkuuta.
Esa on lyhennys raamatullisesta nimestä Esaias, joka taas on kreikkalainen vastine heprealaiselle nimelle Jesaja. Jesaja-nimi merkitsee tiettävästi: "Jahven pelastus". Jesaja (n. 740–700 eaa.) oli eräs merkittävimmistä Vanhan testamentin profeetista. Esa mainitaan Kansanvalistusseuran kalenterissa vuodelta 1883. Suomessa nimi on annettu heinäkuuhun 2016 mennessä 25 400 miehelle ja alle viidelle naiselle. Suosituimmillaan nimi oli alle 15-vuotiaiden poikien etunimitilastossa 23. sijalla vuonna 1975.
Loudness
Loudness () on japanilainen hard rock/heavy metal -yhtye. Yhtyeen perusti vuonna 1981 japanilainen Akira Takasaki, josta tuli myöhemmin maassaan tunnettu kitaravirtuoosi.
Loudnessin ulkomaanmenestys oli suurinta 1980-luvun puolivälissä. Vuonna 1985 julkaistu "Thunder In The East" -albumi nousi 74. sijalle Yhdysvaltain Billboard -listalla, mikä oli korkein listasijoitus miltään japanilaisyhtyeeltä ikinä. Samana vuonna oli tehty sopimus Atlantic Records -levy-yhtiön kanssa.
Pian vuoden 1987 "Hurricane Eyes" -albumin julkaisun jälkeen yhtyeen laulaja, Minoru Niihara erotettiin ja tilalle valittiin aiemmin Obsession -yhtyeessä laulanut Mike Vescera. Laulajavaihdoksen uskottiin kasvattavan yhtyeen suosiota ulkomailla, mutta näin ei kuitenkaan käynyt, vaan Loudnessin suosio alkoi pikemmin hiipua niin kotimaassaan kuin ulkomailla. Suosion tiputtua Vescera jättikin yhtyeen, perässään pian myös basisti Masayoshi Yamashita ja rumpali Munetaka Higuchi. Kokoonpanomuutoksista huolimatta Takasaki ei kuitenkaan koskaan virallisesti lakkauttanut yhtyettä. Loudness -pestinsä jälkeen Vescara vaikutti myös Yngwie Malmsteenin yhtyeessä.
Loudness kokoontui uudestaan alkuperäiseen, klassiseen kokoonpanoonsa 2001. Huhtikuussa 2008 Higuchilla todettiin maksasyöpä, johon hän menehtyi 30.11.2008. Yhtye on jatkanut myös sen jälkeen.
Azagatel
Azagatel on portugalilainen black metal -yhtye. Se perustettiin Vale de Cambrassa syyskuussa 1995. Ensimmäisen konserttinsa se piti kotikaupungissaan 28. joulukuuta 1996.
Azagatel julkaisi ensimmäisen demonsa 2000 ja ensimmäisen täysimittaisen albuminsa kaksi vuotta myöhemmin.
Umkhonto
Umkhonto (zulun kieltä, ) on eteläafrikkalainen ilmatorjuntaohjus, jonka suomalainen nimitys on Ilmatorjuntaohjusjärjestelmä 2004 (ITO 04). Ohjukset muodostavat Hamina-luokan ohjusveneiden ja Hämeenmaa-luokan miinalaivojen pääilmatorjunta-aseistuksen.
Etelä-Afrikka käyttää ohjuksia Meko A-200 -luokassa. Ruotsin Visby-luokan häivekorvettien on suunniteltu käyttävän samaa järjestelmää, mutta hankinta ei ole toteutunut.
Suomen merivoimat ottaa käyttöönsä uudemmat Umkhonto-IR Mk2 -ohjukset, jotka ovat infrapunahakuisia. Jatkossa valmistaja kehittää myös tutkahakuista ohjustyyppiä Umkhonto-R. Sen torjuntaulottuvuus on aikaisempia malleja suurempi.
Merivoimille tarkoitetussa Umkhonto-IR-mallissa on laukaisulavetilla kahdeksan ohjusta, maavoimille tarkoitetussa mallissa neljä. Maavoimien käytössä Etelä-Afrikassa yhden ohjuspatterin muodostavat neljä ohjuslavetillista ajoneuvoa, sensoriajoneuvo sekä yksikön komento-osat. Ajoneuvo sisältää ammunnan laskimen, kolmiulotteisen tutkan monisensorin sekä pystyyn nostettavat ohjukset.
Osa Suomen merivoimien käyttämistä Umkhonto-järjestelmän komponenteista on valmistettu Suomessa.
Maroniitit
Maroniitit ovat 600-luvun jälkipuoliskolla Libanonin vuoristoalueelle syntyneen maroniittikirkon jäseniä. Kirkko sai nimensä pappi Johannes Maronista. Hän organisoi itse johtamansa kirkon, joka näyttää käsittäneen 700-luvulla kaikki Libanonin vuoristoheimot. Sen heimokirkon luonteesta ja eristyneisyydestä johtui, ettei islamilainen maailma painostanut sitä voimakkaasti. Maroniittikirkko on aina kuulunut paavin johtamaan katoliseen kirkkoon, ja se muodostaa sen sisällä oman patriarkaattinsa erotuksena latinalaisen patriarkaatin muodostamasta roomalaiskatolisesta kirkosta. Keskiajalla maroniitteja syytettiin harhaoppina pidetyn Monoteletismin omaksumisesta, mutta myöhemmin tämä väite on havaittu vääräksi.
Nykyään maroniittien etninen ominaisalue kuuluu Libanoniin. Libanonin perustuslain mukaan maroniiteilla on tunnustettu asema ja Libanonin presidentin tulee olla maroniitti. Myös Kyproksella on maroniittivähemmistö.
Tunnettuihin maroniittitaustaisiin henkilöihin kuuluu muiden muassa libanonilainen runoilija Kahlil Gibran.
Lucius Caesar
Lucius Julius Caesar (17 eaa.–2 jaa.) oli keisari Augustuksen tyttärenpoika ja yksi hänen itselleen nimittämistään seuraajista. Luciuksen isä oli Marcus Vipsanius Agrippa ja äiti oli Julia vanhempi.
Kun Luciuksen isä kuoli vuonna 12 eaa. adoptoi Augustus Luciuksen ja hänen vanhemman veljensä Gaiuksen. Lucius sairastui Galliassa vuonna 2 ja kuoli vain 18 kuukautta ennen veljeään.
Tulenheimon hallitus
Tulenheimon hallitus oli Suomen tasavallan 12. hallitus. Se oli Maalaisliiton ja Kokoomuksen muodostama porvarillinen vähemmistöhallitus, joka toimi 276 päivää välillä 31. maaliskuuta – 31. joulukuuta 1925. Pääministeri Antti Tulenheimo oli siviiliviraltaan Helsingin yliopiston rikosoikeuden professori hän ja toimi myöhemmin yliopiston rehtorina ja kanslerina sekä Helsingin kaupunginjohtajana.
Hallitusohjelmassaan Tulenheimon hallitus lupasi tukea tuonaikaisen Suomen pääelinkeinoa maataloutta sekä yhä kasvavaa teollisuutta. Myös luvattiin sosiaalisiin uudistuksiin ja sivistyselämän kehittämiseen kiinnittää huomiota sekä ryhtyä toimenpiteisiin väkijuomien salakuljetuksen ja käyttämisen estämiseksi. Erityiseksi tehtäväkseen hallitus katsoi armeijan olojen parantamisen.
Tulenheimon hallitus kaatui sen tehtyä laivaston määrärahoista luottamuskysymyksen. Eduskunta esti hallituksen ajaman laivasto-ohjelman toteuttamisen, minkä jälkeen pääministeri Antti Tulenheimo esitti hallituksensa eronpyynnön. Oman traagisen lisänsä laivastosta ja ylipäänsä Suomen puolustusvalmiudesta käytyyn julkiseen keskusteluun antoi heikkokuntoisen, Venäjän laivastolta perityn torpedovene S2:n uppoaminen tuhoisin seurauksin Pohjanlahdella 5. lokakuuta 1925.
Tulenheimon hallituksen toimikauden pysyvimpiä saavutuksia olivat työntekijöiden lakisääteisen tapaturmavakuutuksen laajentaminen kaikkia työntekijöitä koskevaksi ja sen nojalla maksettavan korvauksen korottaminen. Lisäksi eduskunta hyväksyi vihdoin vuosia kiistellyn ns. Lex Pulkkisen eli lain puutavarayhtiöiden laittomasti hankkiman maaomaisuuden palauttamisesta.
Jamin minareetti
Jamin minareetti on 65 metriä korkea minareetti Afganistanissa Ghowrin maakunnassa Hari Rud -joen varrella. Se sijaitsee vuorien keskellä 2 400 metrin korkeudessa. Kokonaan poltetusta tiilestä rakennettu minareetti on kuuluisa monimutkaisesta kuvioinnistaan, jossa on muun muassa jakeita Koraanista. Minareetti ja sitä ympäröivä arkeologinen alue kuuluvat UNESCOn maailmanperintöluetteloon.
Minareetti on rakennettu luultavasti 1100-luvun lopulla Ghuridien valtakunnan aikana. Valtakunnan tuhon jälkeen se oli pitkään unohduksissa ulkomaailmalta. Vasta vuonna 1886 se löydettiin uudestaan, ja maailman huomiota se sai vuonna 1957 ranskalaisten arkeologien tutkiessa aluetta.
Pyöreäpohjainen minareetti lepää kahdeksankulmaisen perustuksen päällä. Siinä on aikoinaan ollut kaksi puista parveketta, ja huipulla on ollut lyhty. Uskotaan, että Jamin minareetti on toiminut esikuvana rakennettaessa Delhissä sijaitseva Qutub Minar -tornia, joka on maailman korkein tiiliminareetti.
Jamin minareettia uhkaavat tällä hetkellä eroosio, veden imeytyminen ja tulvat, sillä sen lähellä virtaa kaksi jokea. Lisäksi maanjäristykset ovat alueella yleisiä. Ryöstelijät ja laittomat kaivaukset ovat olleet myös ongelmana ympäröivällä arkeologisella alueella. Minareetti on alkanut kallistua, mutta sen tukemiseksi tehdään työtä.